ועדת החינוך, התרבות והספורט, כנסת 24, פרוטוקול מספר 74, 2021-12-21 13:00

שרן השכל: צהרים טובים.

שרן השכל: אני שמחה לפתוח את ישיבת ועדת החינוך, התרבות והספורט של כנסת ישראל.

שרן השכל: היום אנחנו נדון בעניין הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך והוראות נוספות).

שרן השכל: זה אומר, שאנחנו מאריכים את התוקף של אותן תקנות שנכנסו.

שרן השכל: אני רוצה לתת את ההזדמנות ליועצת המשפטית תמי סלע, לבוא ולעבור אתנו על תיקונים או שינויים שנעשו בתוך התקנות עצמן.

שרן השכל: בבקשה תמי, זכות הדיבור שלך.

תמי סלע: אני רק אגיד שעל שולחננו תיקון מס' 8 לתקנות סמכויות מיוחדות להתמודדות עם נגיף הקורונה.

תמי סלע: למעשה, הוא כבר נכנס לתוקף ואנחנו עכשיו דנים באישור שלו בדיעבד.

תמי סלע: התיקון הזה האריך את תוקפן של התקנות שכבר היו קודם, הוא לא הכניס שינויים בכלל בתקנות עצמן.

תמי סלע: הוא האריך את התוקף עד 9 בינואר, והוא נכנס לתוקפו ב-12 בדצמבר.

תמי סלע: אני גם אגיד ברקע שחוק המסגרת, שבמקור היה עד סוף נובמבר, בינתיים הוארך עד ה-31 בינואר, ויש בו דיונים על כל מיני תיקונים בוועדת החוקה של הכנסת.

תמי סלע: תיקון אחד שמשליך על תחום החינוך והוא נעשה אבל לא בתקנות האלה זה במתווה של הכיתה הירוקה.

תמי סלע: זה בצו בידוד בית שלא מגיע לאישור שלנו, ושם היה שינוי במתווה הכיתה הירוקה לעניין מספר המאומתים, שאם יתגלה באותה כיתה אז לא יחול המתווה.

תמי סלע: זה היה במקור ארבעה ועכשיו שונה כך שאם יש שלושה מאומתים אז חוזרים למתווה הרגיל של בידוד ואי אפשר להגיע עם בדיקות אנטיגן או אם יש מישהו עם הזן החדש או נחשף למישהו או היה במגע הדוק בינו לבין אדם שחולה בזן החדש, באומיקרון.

תמי סלע: זה לגבי מתווה ה"כיתה הירוקה".

תמי סלע: אז כרגע יש פה הארכה של כל התקנות שהיו בתוקף – אני יכולה להזכיר בתקציר שבתקנות הקיימות יש חובת עטיית מסכה, יש "תו ירוק" לעובדים במוסדות חינוך, יש את מגבלת ההתקהלות הכללית שמוחלת ואם היא תשתנה – היום פוקעות התקנות הכלליות של הגבלת פעילות במוסדות הפתוחים לציבור, ואם יהיה שם שינוי במגבלת ההתקהלות, זה ישליך גם על התקנות שלנו כי אנחנו מפנים ל - - - בתקנות שם.

תמי סלע: יש "תו ירוק" לנכנסים למוסדות החינוך.

תמי סלע: חובת דיווח של הורה לגבי השתתפות ב"כיתה הירוקה" כתנאי לכניסה.

תמי סלע: מגבלות על הטיולים, ששם נעשו בזמנו שינויים בעקבות דיונים בוועדה.

תמי סלע: ה"רמזור" ברשויות המקומיות שמשליך על הלימודים הפרונטליים בכיתות ח'-י"ב או ז'-י"ב, תלוי אם זו רשות כתומה או אדומה וכל המתווה של צמצום מגעים.

תמי סלע: יש לנו הוראה כללית של סגירת מוסד – המתווה של הפנימיות, שגם בו הוכנס סייג שבמצב של 70% עם "תו ירוק", שזה לא חל כל המתווה שמצמצם לגבי קבוצות ויציאה של תלמידים בפנימיות.

תמי סלע: התקנה של ההשכלה הגבוהה – שכזכור שגם שם היו כמה שינויים בעקבות הדיונים בוועדה לגבי הכשרה מעשית, שזה נבע מהקשיים המעשיים ליצור הפרדה מוחלטת בין המקומות של המעבדות לבין הלמידה הרגילה וגם לגבי ה - - - שזה מאפשר אחת ל-84 שעות, פעמיים בשבוע.

תמי סלע: יש לנו עבירות וסמכויות אכיפה.

תמי סלע: כל הדברים האלה מוארכים עד ה-9 בינואר.

תמי סלע: אני אזכיר שהיה נושא שהועלה כאן והוא שייך לתקנות שהיום פוקעות, שאמורות להגיע לוועדת החוקה לגבי אותו חריג שנקבע לפעילויות במוזיאונים של תלמידים, שמאפשר להם להיכנס גם ללא "תו ירוק" למקומות שפועלים ב"תו ירוק", כדי לא לייצר הפרדה ואבחנה בין תלמידים על בסיס של "תו ירוק", שזאת המדיניות הכללית לגבי בתי ספר היום.

תמי סלע: דווח לנו שתלמידים נדרשים להגיע עם אישור על "תו ירוק" לכל מיני פעילויות של הצגות וסיורים במקומות שפועלים ככלל עם "תו ירוק", והוועדה דרשה שיינתן לזה מענה.

תמי סלע: עוד לא קיבלנו תשובה לדבר הזה.

תמי סלע: זהו.

תמי סלע: אלה הדברים.

תמי סלע: היו גם כל מיני גורמים שיעלו פה וידברו על קשיים אחרים ביישום.

תמי סלע: אם את רוצה, אני יכולה להזכיר את העניין של ההשכלה הגבוהה.

שרן השכל: האמת היא שאני רוצה שמשרד הבריאות יתנו לנו סקירה על היום, על המצב – חולים מאומתים, המצב במערכת החינוך.

שרן השכל: אני אשמח שמשרד הבריאות שנמצא אתנו כאן בזום, ייתן לנו סקירה לקראת הערכה של אותן תקנות.

שרן השכל: אנחנו מכירים את הנתונים על האומיקרון אבל נשמח שתעדכנו אותנו בפרטים המדויקים לעכשיו, ובמה שנדרש ממערכת החינוך – אם אפשר לשים יותר דגש על האוכלוסייה הצעירה, על אותם תלמידים עד גיל 18, על-מנת שנהיה מעודכנים.

אפרת אפללו: צהרים טובים.

אפרת אפללו: תודה.

אפרת אפללו: אז אתן לכם סקירה לגבי היום – יש עלייה חדה במספר המאומתים.

אפרת אפללו: אתמול אובחנו 1,306 מאומתים, מתוכם 304 חוזרים מחו"ל שזה כמעט 100 יותר ממה שאובחנו אתמול.

אפרת אפללו: אחוז החיוביים ממשיך לטפס ונמצא ב-1.21%.

אפרת אפללו: לצערנו, מספר הממוצע עלה ל-849, מקדם ההדבקה כבר טיפס ל-1.28.

אפרת אפללו: אנחנו מדברים על תחילת עלייה מאוד מהירה של התחלואה, כמו שאנחנו רואים.

אפרת אפללו: מבחינת מערכת החינוך, מבחינת ילדים, גילאי 0-18 – ראינו אתמול מאומתים – 683.

אפרת אפללו: גם פה אנחנו רואים עליה משמעותית משבוע שעבר.

אפרת אפללו: גם אחוז החיוביים הוא 1.9%.

אפרת אפללו: מספר החולים הפעילים נושק ל-4,000.

אפרת אפללו: אנחנו מכירים הרבה מאוד אירועים והתפרצויות - -

שרן השכל: כמה יש לנו כרגע בבתי חולים?

אפרת אפללו: ילדים מאושפזים?

שרן השכל: כן.

אפרת אפללו: אני תכף אגיד לך לגבי זה.

אפרת אפללו: מספר הרשויות האדומות והכתומות הולך ועולה.

שרן השכל: תנו לנו את הפרטים בבקשה.

שרן השכל: כמה רשויות אדומות?

שרן השכל: לשם הארכת תוקף אנחנו צריכים להראות הצדקה, נתונים, האם נשקלו חלופות וכולי.

שרן השכל: אז אנחנו רוצים לעשות את זה מסודר גם בשבילנו וגם בשביל הפרוטוקול.

אפרת אפללו: אני חושבת שאני נותנת את כל מה שאת מבקשת.

שרן השכל: כן, כן, רק אחד-אחד – רשויות אדומות, רשויות כתומות, צהובות.

אפרת אפללו: אז החיתוך של ה"רמזור" חינוך נעשה בימי רביעי, זאת אומרת מחר.

אפרת אפללו: מה שהיה רלוונטי, בשבוע הבא זה יישחק.

אפרת אפללו: בשבוע שעבר היו שלוש רשויות אדומות – מעלות-תרשיחא, בית"ר עילית וטבריה, ושתיים כתומות – מעיליא ואופקים.

אפרת אפללו: זה היה ביום רביעי שעבר.

אפרת אפללו: מחר אנחנו שוב פותחים ונראה מה קורה מבחינת הרשויות.

אפרת אפללו: אני יכולה להגיד לך - -

שרן השכל: להיום, אם זה היה נחתך היום, כמה רשויות אדומות יש?

אפרת אפללו: אני אגיד לך מיד: יש לנו חמש רשויות אדומות – שדות ים, סלאמה, צבעון, ברכה ורומנה.

אפרת אפללו: יש לנו 17 רשויות כתומות.

שרן השכל: איזה רשויות כתומות?

אפרת אפללו: אין לי את הרשימה אבל יש כבר 17, וסביר להניח שזה מה שיהיה מחר.

אפרת אפללו: כמו שכולם רואים, זה במגמת עלייה.

אפרת אפללו: אנחנו כן רואים עלייה בחיסוניות, וזה מאוד-מאוד משמח.

אפרת אפללו: אנחנו עושים כולנו מאמצים – אני לא חושבת שיש איזה משרד ממשלתי שלא נוגע במאמצי חיסונים בבתי הספר, ברשויות - -

שרן השכל: עדין גם ברשויות הכתומות וגם באדומות, כאשר התלמידים יהיו 70% מחוסנים, יכולים ללמוד על שגרת לימודים פרונטאלית, נכון?

אפרת אפללו: כיתות ח'-י"ב, כן.

שרן השכל: אבל היום אנחנו גם מחסנים ילדים צעירים יותר.

אפרת אפללו: כן, אבל ההגבלה הזאת של ה-70% לא חלה כרגע על הקבוצות הצעירות.

שרן השכל: למה לא?

שרן השכל: הרי זה יעודד - -

תמי סלע: בכלל אין את ההגבלה של - - - וברשות כתומה זה מכיתה ז'.

שרן השכל: אוקי.

שרן השכל: יש לנו הערכה כמה כיתות בחטיבות ובתיכונים הן מעל 70% מחוסנים?

אפרת אפללו: משרד החינוך יכול לתת את המידע הזה אני חושבת, אין לי את המידע הזה.

שרן השכל: בסדר גמור.

אפרת אפללו: 155,000 מחוסנים בגילאי 5-11 אבל חלקם זה כבר מנה שנייה.

אפרת אפללו: יש לנו כבר חלק די מכובד מהקבוצה שהתחסנה במנה ראשונה שכבר נמצאת במנה שנייה.

שרן השכל: והקבוצה השנייה 12-18?

אפרת אפללו: אנחנו מסתכלים על 12-15 ו-16-18 – אז אם אנחנו מסתכלים על הקבוצה של 12-15 – מחוסנים מנה שנייה בתוקף זה 224,000, ויש לנו עוד 80,000 שהם זכאי מנה שלישית שטרם התחסנו.

אפרת אפללו: יש לנו עוד מחלימים ומחלימים מחוסנים עם מנה ראשונה שזה עוד 65,000.

אפרת אפללו: זאת אומרת, זאת קבוצת גיל יותר מוגנת – בסביבות ה-60% מוגנות בקבוצת הגיל של 12-15.

שרן השכל: אוקי.

אפרת אפללו: בקבוצה של 16-18 זה מספרים קצת שונים – גם פה יש 154,000 עם מנה אחת, מחלימים או מחוסנים.

אפרת אפללו: סליחה, 51,000 מנה ראשונה, מחלימים ומחוסנים.

אפרת אפללו: עוד 154,000 מנה שלישית בתוקף.

אפרת אפללו: יש לנו סדר גודל של מוגנות של 60%, אולי קצת יותר.

שרן השכל: 65%?

אפרת אפללו: אגיד לך בדיוק – בסביבות ה-60%.

שרן השכל: מצוין.

אפרת אפללו: מאמצי החיסון בגילאי 5-11 מוכפלים למתן בוסטר.

אפרת אפללו: לגילאי 12-15 וגם 16-18 וגם להורים, אם זה הורים שמגיעים ומלווים, אם זה ברשויות המקומיות – אנחנו מוכנים לחסן את כל מי שמגיע ויכול ורוצה.

אפרת אפללו: לצד זה, חשוב לי להגיד על האומיקרון, ודיברת על זה והזכרת – בתוך הדבר הזה חשוב להכיר את כל מה שקורה בעולם ואת העדויות שהולכות ומצטברות גם בישראל על הידבקות מאוד-מאוד גבוהה, קצב הכפלה מאוד-מאוד גבוה, ובתוך זה אנחנו כולנו עושים את כל המאמצים כדי לשמור על בריאות הציבור.

שרן השכל: מצוין.

תמי סלע: חשוב להבין אם יש היערכות מיוחדת בגלל הגל החמישי כדי לנסות לשמור על המערכת כמה שיותר עובדת.

תמי סלע: אילו מאמצים נעשים?

אפרת אפללו: היה לנו דיון מקדים עם המל"ל ועם משרד החינוך ועם מנכ"לית רוה"מ החליפי, עם האוצר - -

תמי סלע: האם יש צפי לשינויים במתווה?

אפרת אפללו: כן, יש צפי.

תמי סלע: זה עוד לא בשלב שאפשר...

אפרת אפללו: היו שני דיונים ראשוניים.

אפרת אפללו: כן, יהיו שינויים.

שרן השכל: אוקי, נהדר.

שרן השכל: אני אשמח שנעלה גם את אריה לקבל ממנו נתונים על בתי הספר, לשמוע ממנו קצת.

שרן השכל: הוא לא נמצא.

תמי סלע: אבל אולי באמת את התייחסות שלכם לעניין החריג או המדיניות, העמדה, לגבי הפעילות שלכם.

לירן שפיגל: לגבי הנושא הזה אני יכול להשיב.

לירן שפיגל: אז כדי לעגן את החריג, צריך לעשות את זה בתקנות הכלליות.

לירן שפיגל: זה נושא שלמיטב ידיעתי עוד לא קודם.

שרן השכל: אתם לא קידמתם?

לירן שפיגל: אנחנו פנינו.

לירן שפיגל: מי שמגיש תקנות לממשלה זה משרד הבריאות.

לירן שפיגל: אני מעריך, אני לא יכול לומר את זה בצורה ודאית אבל נראה לי שלאור העלייה בתחלואה, לא בטוח שיקדמו חריג נוסף, מה גם שזה הרבה יותר מורכב לתפעול מהמוזיאונים, לעשות החרגה למוסדות תרבות – זה הרבה יותר מורכב להערכתי.

תמי סלע: אם זה המצב, השאלה אם זה תקין שילדים יצאו לפעילויות - - -

אפרת אפללו: כן, זה המצב.

לירן שפיגל: שאלת אותי לעניין התקנות – עניתי לעניין התקנות, ואם משרד הבריאות ירצה להשלים, הם יכולים להשלים.

לירן שפיגל: לגבי הסיפור של הפעילות כרגע – תפיסת המשרד היא שצריך לקיים פעילות שוויונית שמיועדת לכלל התלמידים ומותאמת לכלל התלמידים.

לירן שפיגל: ומאחר שמבצע החיסונים התחיל רק לאחרונה, בשבועות האחרונים, ושיעור החיסונים עדין נמוך ואנחנו שואפים שיגדל, אז נכון שבתי הספר ימצאו פעילויות שמתאימות לכלל התלמידים.

לירן שפיגל: זו העמדה של המשרד.

לירן שפיגל: אנחנו כמובן סומכים על מנהלי ומנהלות בתי הספר שמקבלים את ההחלטות המתאימות לפי תמונת המצב הבית-ספרית והמצב של התלמידים, ואנחנו גם ננחה את בתי הספר בהתאם, מה השיקולים שהם צריכים לשקול כשהם באים לגבש פעילות בית-ספרית.

תמי סלע: העמדה הזו עוד לא הועברה לבתי הספר?

לירן שפיגל: לא.

לירן שפיגל: עדין לא.

שרן השכל: אני רוצה להעלות את רפי אבירם שביקש זכות דיבור, הוא נמצא אתנו בזום.

רפי אבירם: צהרים טובים.

רפי אבירם: שלום גברתי יושבת-הראש וחברי הוועדה, אנחנו מאוד נשמח לשמוע את הכיוונים לגבי ההשכלה הגבוהה והדרכים שאליהן פנינו מועדות.

רפי אבירם: מה מההיערכות הוא משמעותי?

רפי אבירם: צריך לקחת בחשבון שדברים לא קורים מעכשיו לעוד רגע, ונדרש לנו פרק זמן של מספר שבועות כדי להיערך.

רפי אבירם: אנחנו עומדים לפני סוף סמסטר, ואני חושב שבתקופת בחינות המידע יגיע כמה שיותר מהר.

רפי אבירם: תודה.

שרן השכל: תודה.

שרן השכל: בעיקרון התקנות לא שונו לעניין ההשכלה הגבוהה.

תמי סלע: לא, הוא אומר שהוא היה רוצה שידעו מראש מה צפוי כי צפויים שינויים, כמו שנאמר פה על-ידי משרד הבריאות, וכרגע לא ידוע...

תמי סלע: התקנות האלה בתוקף עד ה-9 בינואר.

תמי סלע: כמובן שיכולים לעיתים גם להביא לפני כן תיקונים אם המצב מחייב את זה אבל כרגע, לא דווח על צפי מסוים, מה בדיוק צפוי להשתנות.

שרן השכל: בסדר.

שרן השכל: רפי, אנחנו מקבלים את ההערה ואנחנו מבקשים ממשרד הבריאות שבמידה ויתקיימו שינויים בשבועות הקרובים, בהחלט להביא את זה מספיק זמן מראש ולתת זמן היערכות.

שרן השכל: אני רוצה גם לשאול – קיבלנו פנייה, אני רוצה להפנות את זה למשרד החינוך כי אצלכם נמצא המל"ג – קיבלנו פנייה על מכללה שהכניסה לתוך התקנון שלה חובת עטיית מסכה, והפרה של אותה חובה היא קנס של 50 שקלים.

שרן השכל: למעשה, המכללה לקחה פה תפקיד של שיטור ומחלקת דוחות לסטודנטים במכללה שלה.

שרן השכל: האם הדבר הזה מקובל?

שרן השכל: האם זה נהוג?

שרן השכל: האם זה מאושר?

שרן השכל: אני מניחה שהמל"ג צריך לענות על זה.

לירן שפיגל: אני מניח שצריך לפנות למל"ג, אני אשמח שנקבל את הפנייה, אנחנו יכולים לבדוק ולברר, אני לא יודע להשיב על זה כרגע.

תמי סלע: למל"ג זה הועבר, אני לא יודעת אם יש להם כבר עמדה בנושא, אפשר לשאול אותם.

שרן השכל: אז העברנו.

שרן השכל: אם תוכל לבקש מהמל"ג... הם אתנו?

שרן השכל: הם בזום?

שרן השכל: אם אתה יכול ליצור קשר, לראות אם מישהו מהמל"ג יוכל לעלות ואולי להשיב לפנייה שלנו.

שרן השכל: בינתיים, נשמע את אריה מור שייתן לנו פרטים נוספים ועדכון על נתונים בבתי הספר.

תמי סלע: אולי רק מילה על עבירת המשמעת שהזכרת – להגיד שלמוסדות להשכלה גבוהה יש סמכות לקבוע תקנון משמעת ולקבוע עבירות משמעת, שבגדול הליבה של זה אמורה להיות סביב התנהגות אקדמית, העתקות ודברים כאלה אבל הם גם קובעים עבירות שמתייחסות להתנהלות בקמפוס.

תמי סלע: אבל יש פה שאלה האם זה אחד הדברים כי כשנחקק חוק סמכויות מיוחדות והתקנות מכוחו, הוקדשה הרבה מחשבה לשאלה של האכיפה, על מה לקבוע עבירות וקנסות ואיך תתנהל האכיפה, במיוחד בעבירות מהסוג הזה, שיוצרות חיכוך יום-יומי עם אנשים והן לא פליליות באופן מובהק, אם אתה שם את המסכה על האף ועל הפה, ואחר כך נשאר לך רישום בתיק האישי וגם במתכונת של ברירת קנס זה לא פשוט - -

שרן השכל: כן, זה מה שאנחנו חייבים לקבל עליו תשובה.

תמי סלע: כן, זאת שאלה מורכבת.

תמי סלע: מה עם אריה מור?

תמי סלע: בבקשה.

תמי סלע: למשל, על עבירות קורונה נקבע במפורש בחוק שלא יהיה על זה רישום פלילי בכלל, אז זאת גם שאלה.

תמי סלע: אריה, צהרים טובים.

תמי סלע: אנחנו נשמח שתיתן לנו עדכון על המצב בבתי הספר מבחינת רשויות אדומות, כתומות, צהובות וירוקות, מספר המבודדים, כיתות שנמצאות כרגע בבידוד, מספר תלמידים מאומתים גם כן, ומה המצב החיסונים.

אריה מור: נכון להיום, יש 3,671 תלמידים מאומתים במערכת החינוך, זה הנתון, ו-295 צוותי חינוך.

אריה מור: אנחנו עומדים על 48% מהמאומתים היומיים באוכלוסייה.

אריה מור: היינו ב-60%-70% וירדנו ל-48% מבחינת הנתון.

אריה מור: כמות המבודדים היא 25,000 בערך.

אריה מור: אני לא נותן מדויק – 25,568 מבודדים, שמתוכם ניתן להפחית כ-3,770, שהם מבודדים בכיתה ירוקה – כלומר, הם פעילים.

אריה מור: אם עושים את המודל של הכיתה הירוקה, בפועל יש 21,000 מבודדים בערך.

אריה מור: אלה הנתונים.

אריה מור: מה עוד אתם רוצים לדעת?

אריה מור: מה אחוז המתחסנים?

שרן השכל: כיתה ירוקה – כמה כיתות ירוקות פעילות כרגע יש?

שרן השכל: נתונים?

אריה מור: בערך 330.

אריה מור: אין לי את הנתון מול העיניים אבל יש בערך 330 כיתות ירוקות פעילות – זה מה שיש כרגע.

אריה מור: “מגן חינוך” פועל ב-286 בתי-ספר, ואחוז המתחסנים, כפי שקיים כרגע בממוצע במערכות – אני לא יכול להגיד את זה לפי כל כיתה וכיתה כי זה ארוך מאוד אבל בכיתות א'-ו' – הממוצע הוא 25% פטורי בידוד, וכשאני אומר "פטורי בידוד" זה מחלימים ומחוסנים.

אריה מור: בכיתות ז'-י"ב – אחוז פטורי הבידוד הוא 66%, וצוותי חינוך עומדים על 84%.

אריה מור: אם אני לוקח את כיתות א'-ו', שהיא האוכלוסייה שכרגע נידונה סביב החיסונים – אז כמות החיסונים - -

שרן השכל: שאלה – האם אתה יכול לפצל את צוות ההוראה בין הגנים, יסודי וחטיבה ותיכון?

אריה מור: לא, אני לא יכול כרגע, זה מופיע אצלי ביחד.

אריה מור: בעתיד אפשר לעשות את זה.

שרן השכל: אנחנו נשמח לקבל את הנתון הזה.

שרן השכל: איך משפיע 15% של כוח אדם שלא מגיע – הם נמצאים בחופשה ללא תשלום?

שרן השכל: איך זה עובד?

אריה מור: כרגע יש רק 256 מאומתים ורק 1,000 מבודדים.

אריה מור: אני לא יודע מזה 15%, מתוך מה?

שרן השכל: לא, רגע, 84 מחוסנים ומחלימים.

שרן השכל: ה-15% הנותרים – הם עושים בדיקות שבועיות?

אריה מור: כן, כן.

אריה מור: מי שלא מחוסן ואין לו "תו ירוק" צריך לעשות פעמיים בשבוע, כל 84 שעות.

שרן השכל: הבנתי.

תמי סלע: אני מניחה שיש גם סרבני חיסונים ובדיקות, אבל אני חושבת שדווח לנו שיש ממש מעט כאלה.

אריה מור: אבל מבחינת כמות – נאמר פה שיש 1,000 מבודדים, נכון לעכשיו, בעובדי ההוראה.

תמי סלע: יש נתונים על הדבקות בכיתות הירוקות?

תמי סלע: האם באמת זה עובד במובן הזה שעושים אנטיגן ואין הדבקות בכיתה אחר-כך או שיש סיטואציות ש...

אריה מור: קודם כל, נכון לעכשיו, כל חשד לאומיקרון – לא פותחים כיתה ירוקה, כך שאם יש הדבקות זה לא רלוונטי כי אנחנו לא פותחים אותן בכל מקרה.

אריה מור: אין לי תשובה לזה.

אריה מור: כמו כן, בכל אותן כיתות ירוקות, נכון להיום, עד שישנו את התקנה, מעל שלושה מאומתים במצטבר, סוגרים את הכיתה.

אריה מור: יש 25% כאלה שסגרנו אותן כתוצאה מתחלואה שהגיעה לסף - -

שרן השכל: כמה?

תמי סלע: 25% מהכיתות הירוקות נסגרו בגלל שהייתה תחלואה של מעל שלושה תלמידים.

אריה מור: כן.

אריה מור: וכל השאר – 75%, סיימו את ה - - - עם מאומת אחד או שניים.

אריה מור: אלה הנתונים שקיימים כרגע, והיא הוכיחה את עצמה יותר טוב בכיתות ירוקות שהיו תחת "מגן חינוך".

שרן השכל: אוקי.

אריה מור: אני מזכיר שהכיתות הירוקות הן רק ביסודי, ושם אותם 4,000 מבודדים, כתוצאה מהכיתות הירוקות - -

לירן שפיגל: וגני הילדים.

אריה מור: נכון.

שרן השכל: בחטיבה ותיכון לא מפעילים "כיתה ירוקה"?

אריה מור: לא.

שרן השכל: למה?

אריה מור: אלה התקנות.

לירן שפיגל: זה הצו, יש להם אפשרות להתחסן

שרן השכל: יש להם אפשרות להתחסן אז לא מפעילים "כיתה ירוקה".

תמי סלע: היו יכולים לכאורה, באותם מצבים שהם מחויבים להיות בבידוד.

תמי סלע: עכשיו גם לקטנים יש אפשרות להתחסן, השאלה אם שוקלים להרחיב את זה.

שרן השכל: תודה רבה לך, אריה.

שרן השכל: אני רוצה לתת את זכות הדיבור לאורן פסטרנק, הוא נמצא אתנו בזום?

אורן פסטרנק: תודה רבה לכבוד יושבת-הראש.

אורן פסטרנק: בהסתמך על נתונים משרד הבריאות, כפי שהוצגו זה עתה בדיון בוועדת חוקה – דיון שעדין נמשך בנושא אחר אבל הנתונים מאוד טריים – מדברים על 122 מאומתי אומיקרון מחוסנים לעומת 52 מאומתי אומיקרון לא מחוסנים.

אורן פסטרנק: אם הדרכון הירוק היה חסר הצדק אפידמיולוגי עד כה בשל טענתנו על-כך שמחוסנים ולא מחוסנים נדבקים ומדביקים, הרי שבראייה לגבי האומיקרון נראה שהלא מוגנים – הם לא יותר מסוכנים או יותר נדבקים מאשר המוגנים, וזה הכל בהסתמך על נתוני משרד הבריאות.

אורן פסטרנק: אני לא מצרף פה שום נתון אחר.

אורן פסטרנק: אז כל הסיפור הזה שנאמר פה כרגע, שבגלל זה לא רוצים לייצר חריג להצגות ולטיולים – זה נשמע לי מופרך לחלוטין, ואני אשמח להתייחסות של משרד הבריאות כי זה נתונים שלהם.

אורן פסטרנק: אי אפשר ככה סתם להיתלות באומיקרון ולהפיל על זה כל דבר כי להיפך, לפי האומיקרון, המחוסנים נדבקים יותר.

תמי סלע: זה מספר שהוא לא בשיעור מהאוכלוסייה של המחוסנים.

תמי סלע: יש הרבה יותר מחוסנים מאשר לא-מחוסנים אז זה לא מפתיע שמספרית יש יותר.

אורן פסטרנק: אז אני אדייק את הנתון: בישראל יש כיום 55% מאוכלוסיית ישראל שאינם בעלי דרכון ירוק.

אורן פסטרנק: זה הנתון ממכון המחקר של הכנסת, זה הנתון המדויק.

אורן פסטרנק: ובכל מקרה, אם הם מחליטים שלא מקדמים את אותו פטור מההצגות ומטיולים בשל סיבות כאלה או אחרות, אז צריך להעביר הנחייה מידית ולא משתהה למנהלים ולכל מי שצריך, שימנעו מפעילות מפלה ולא יתקשרו עם מוסדות תיאטרון או בתי מלון שדורשים דרכון ירוק.

אורן פסטרנק: שוב, אנחנו טוענים שזה לא נדרש אבל שיעשו מה שהם מבינים.

אורן פסטרנק: זה לגבי הנושא של הדרת תלמידים מהצגות וטיולים.

אורן פסטרנק: אני רק לציין בפני כל הנוכחים כי לפעמים הדברים מאוד קרים אז צריך להבין ולרדת לעומקם של דברים ואולי לפתוח את הלב: תלמידה בכיתה ח', ביום שבת לפני שבוע וחצי, הושארה בשטח, במלון, היכן שישנה כיתה בשבת, ולא הורשתה לעלות לאוטובוס.

אורן פסטרנק: היא הופרדה מכל התלמידים ונשארה בוכה למטה בגלל שהיא לא מחוסנת.

אורן פסטרנק: אני מדגיש – היא הגיעה לטיול עם בדיקה שהיא בריאה והיא לא מאומתת למרות שלפי התקנות ולפי כל מה שאנחנו מסבירים – הבדיקה לא נדרשת וזה לא חוקי שביקשו ממנה אבל למרות זאת, היא עשתה את הבדיקה.

אורן פסטרנק: תלמידה מחוסנת שנמצאה מאומתת בשבת בצהרים, אז בגלל זה לא הרשות ללא-מחוסנת לעלות לאוטובוס ונסעו שעה נסיעה הביתה והשאירו אותה בשטח.

אורן פסטרנק: אז חברים, אני מבין שיש חוקים וכללים ובידוד ושומרים על הבריאות שלה – תעשו מה שאתם מבינים אבל להשאיר ילדה בכיתה ח' לבד ולהפריד אותה מכל התלמידים ולהשאיר אותה בוכה בשטח, ושהצוות החינוכי ידבר בפני התלמידים ויגיד שההורים שלה קצת מסובבים בראש כי הם לא מחסנים אותה, זה לא יכול לקרות.

אורן פסטרנק: זה פשוט לא יכול לקרות.

אורן פסטרנק: מישהו צריך לדפוק על השולחן ולעצור את הדברים האלה כי זה מתדרדר מיום ליום.

אורן פסטרנק: אני ממשיך להעביר דיווחים לוועדה, נוראה שכאילו הכלבים נובחים והשיירה עוברת.

אורן פסטרנק: אני רוצה לעבור לנושא של הסטודנטים: מוסדות עדין ממשיכים להפר את התקנות.

אורן פסטרנק: עד רגע זה, למרות שהגשתי אין ספור מכתבים כבר לפחות מעל חודשיים, לא קיבלתי תגובה של ור"ה, לא של מכללות ולא של אוניברסיטאות לכל הטענות שלנו על הפרות.

אורן פסטרנק: גם אם אין שינוי מערכתי, אפשר למצוא פתרונות נקודתיים לטענות שהעלינו.

אורן פסטרנק: לא קיבלנו תגובה של מילה, כלום, אי אפשר לפתור שום בעיה מכל התקנות, מכל 43 המוסדות שמפרים את התקנות, הכל תקין?

אורן פסטרנק: זה רק מראה שלא מתייחסים ומאפשרים למוסדות להמשיך להפר את התקנות.

אורן פסטרנק: חלק מהם דורשים בדיקות כל 24 שעות ולא 84, כמו שצריך.

אורן פסטרנק: חלק מהם לא מאפשרים לימודים מרחוק ואומרים: לא, זה רק למי שיש פטור רפואי, שזה לא כתוב בתקנות בשום מקום, זה קשקוש וזה פשוט עוול מה שעושים להם.

אורן פסטרנק: לגבי הכשרות מעשיות – אוקי, הוכנס הסעיף הזה שמדבר על-כך שאם אי אפשר לעשות הפרדה מוחלטת אז הם לא מחויבים.

אורן פסטרנק: יואילו נא בטובם מוסדות – ואני לא מדבר על איזה מוסד שמחזיק איזה בית ספר אחד בלב עיר ואין לו איך לעשות הפרדה – יואילו בטובם מוסדות כמו אוניברסיטת בן-גוריון, אוניברסיטת תל-אביב, שיש לה למעלה מ-10 שערים ו-1,000 בניינים, להסביר לוועדת החינוך איך זה יכול להיות שאי אפשר לקיים קורס אחד של הכשרה מעשית – אחד – אני לא מדבר על כל הלימודים בהכשרה מעשית – אי אפשר לקיים אותו והם לא יכולים והם לא ערוכים לכלום?

אורן פסטרנק: זה פשוט שטויות במיץ עגבניות, ואין איך להתייחס לזה, זה פשוט בדיחה, לעשות צחוק ממוסד הפרלמנט שבא לבקר את פעילות הממשלה.

אורן פסטרנק: אני אתקדם לנושא הבא כי יש המון עוולות – הטלת הקנס שהעברתי, ואני מודה לכם שהעליתם את הנושא הזה – זאת שערורייה שמוסדות, בחוסר סמכות, מטילים קנסות על סטודנטים.

אורן פסטרנק: אני לא יודע מה יהיה השלב הבא, זה פשוט לא יתואר.

אורן פסטרנק: דיברתי גם בעבר ועדין לא קיבלנו שום התייחסות על מידתיות ביחס לסגל האקדמי.

אורן פסטרנק: הם אמנם לא כולם רוצים להיחשף ולדבר בוועדות כי לא נעים להם כי עושים עליהם עליהום אבל יש סגל אקדמי שלא מעוניין להתחסן מסיבותיו שלו, ומבקש ללמד מרחוק.

אורן פסטרנק: מדובר בתקנות ומדובר בכל הדברים שקדמו לחקיקה, על כך שהדברים יהיו מדורגים.

אורן פסטרנק: לא רצים לסגל האקדמי ואומרים לו: טוב, אוקי, אתה מפוטר; אוקי, אתה יוצא לחל"ת.

אורן פסטרנק: יש מדרג בדרך.

אורן פסטרנק: אז אם אותו מרצה אומר: אני רוצה ללמד מרחוק, ויש כל-כך הרבה סטודנטים שרוצים לימודים מרחוק – תנו לו ללמד מרחוק.

אורן פסטרנק: למה אתם מתעללים גם במרצים?

אורן פסטרנק: זו נקודה בלתי מוסברת בעליל.

אורן פסטרנק: אני אסיים כי אני יודע שיש סטודנטים פה שמחכים בזום, שרוצים לדבר ואני פונה ללב שלכם: תנו להם לדבר, תשמעו אותם מקרוב.

אורן פסטרנק: אולי אני, בגלל שאני מרכז את הדברים ואני עורך-דין אז הדברים נשמעים יותר טכנוקרטיים אבל תקשיבו להם, תנו להם זכות דיבור – הסטודנטים מופלים לרעה, ובחלק מהמקרים זה בניגוד לתקנות, חלק מוצאים איך לעקוף את התקנות, וגם אם נותנים להם לימודים מרחוק, יורדים להם לנשמה וזה לא זום וזה רק הקלטות משנה שעברה או שזה איזה סיכום שיעור של סטודנט וזה פשוט לעג לרש.

אורן פסטרנק: מוסדות ההשכלה רומסים את החקיקה ופוגעים בדור העתיד של מדינת ישראל.

אורן פסטרנק: תודה רבה לכבוד יושבת-הראש על זכות הדיבור.

שרן השכל: תודה רבה לך אורן.

שרן השכל: אתה מציף גם פה, בוועדה, לא מעט מקרים שמעלים תהיות ושאלות, וגם לעניין הזה - לעניין השארת תלמידת כיתה ח' בצפון - -

לירן שפיגל: קשה לי להתייחס לאירוע שאני לא מכיר אותו.

לירן שפיגל: אם יעבירו לנו את הפנייה נוכל לבדוק, לראות מה היה ומה העובדות ומה קרה.

שרן השכל: אז בבקשה תעביר להם.

שרן השכל: אורן, אני אשמח שתעביר לנו אתה פנייה בצורה רשמית, לאתי, ואם תוכלי להעביר את זה למשרד החינוך ואנחנו נשמח לקבל תשובה.

תמי סלע: אני מבינה שזה הוגש למשרד החינוך.

תמי סלע: זה לא הועבר למשרד החינוך?

תמי סלע: למי זה הועבר במשרד החינוך?

אורן פסטרנק: אני העברתי את הדברים.

שרן השכל: למי העברת במשרד החינוך?

אורן פסטרנק: אני העברתי את זה לכם ופנייה בלתי-פורמלית למשרד החינוך.

אורן פסטרנק: אין לי בעיה להעביר גם פניה פורמלית לכל מייל, לכל דבר - -

שרן השכל: תעביר לכאן, למנהלת הוועדה, ואנחנו נדאג להעביר את זה למשרד החינוך כדי לקבל תשובה ולהוציא הבהרות גם לעניין הזה.

שרן השכל: תודה רבה לך אורן.

שרן השכל: אני רוצה להעלות את איתי שור שנמצא אתנו גם כן בזום.

שרן השכל: בבקשה איתי, לרשותך שתי דקות.

איתי שור: שלום.

איתי שור: אפשר רק לשאול את הייעוץ המשפטי האם העובדים נדרשים לשלם על הבדיקות או לא?

איתי שור: או שהם עושים את הבדיקות בחינם?

שרן השכל: לדעתי זה מסובסד.

תמי סלע: התקנות לא קובעות לעניין הזה, ואני לא יודעת אם המעסיקים לעיתים כן או לא מסייעים במימון.

תמי סלע: מבחינת ההוראות, אין מימון שנקבע בחוק לבדיקות והעובדים צריכים להגיע עם בדיקה.

תמי סלע: זה מה שנקבע, ויש להם את ההקלה של אחת ל-84 שעות, כמו לסטודנטים.

תמי סלע: זה מה שההוראות קובעות, הן לא מתייחסות למימון.

איתי שור: אז לגבי העובדים – יש עובדים במדינה שלא מרוויחים הרבה כסף, והשקל האחרון שלהם הולך לאוכל.

איתי שור: וכאשר מבקשים מהם כסף על הבדיקות, זה מייצר משוואה של או חיסון או אוכל.

איתי שור: כאשר יש את המשוואה הזאת, אז מתקיימת כפיית חיסונים, ואני מבקש לא להאריך את ההנחיות כדי שלא תהיה כפיית חיסונים.

שרן השכל: איתי, תראה, אף אחד כאן לא כופה וברור שאנחנו רוצים לתמרץ כי חיסונים הם הדבר הנכון לעשות על-מנת לשמור על בריאות הציבור.

שרן השכל: עם זאת, לכל אדם יש את האופציה כמורה, לעבור את אותן בדיקות.

שרן השכל: אנחנו דנים כאן לעניין מערכת החינוך וגם עובדי סגל ההוראה, ולדעתי הם אפילו מסובסדים או שהם יכולים לעשות בדיקות pcr או איך שזה עובד?

לירן שפיגל: אם אני לא טועה, הם יכולים לרכוש כרטיסייה לבדיקות ואז זה - -

שרן השכל: כן, לרכוש כרטיסייה וכן, זו בחירה לחלוטין של שתי בדיקות לשבוע.

שרן השכל: זה משהו שאנחנו, כוועדה, ראינו כסכום סביר.

תמי סלע: התקנות לא עוסקות ביחסים בין המעסיק לעובד.

תמי סלע: אם עובדי ההוראה היו דורשים מימון – התקנות רק דורשות כניסה עם חיסון או בדיקה, ואפשרו את הבדיקה פעמיים בשבוע.

תמי סלע: אין פה התייחסות לשאלת המימון.

איתי שור: אז אני רוצה לגעת במה שעכשיו אמרת, על ה"תו הירוק" כעידוד להתחסנות – אני חושב שזה לא נכון מהסיבה שבני אדם - - - ויש אנשים שאם יעשו חיסון, הם יפגעו ממנו גם אם - - - ולא צריך לייצר עידוד התחסנות.

איתי שור: מי שרוצה – שיתחסן ומי שלא רוצה – שלא יתחסן.

איתי שור: כל אדם צריך לחשוב על הבריאות שלו, כל אדם צריך לעשות את מה שהוא חושב שטוב לו, ואין מקום שהמדינה תעודד אנשים לחיות.

איתי שור: ואם הגענו למצב שחצי מדינה או שלושה מיליון אנשים לא רוצים לחיות, אז אני חושב שיש בעיות הרבה יותר גדולות במדינה מאשר קורונה או דברים אחרים.

שרן השכל: תודה רבה לך איתי שור.

שרן השכל: אני רוצה לומר שבסופו של דבר אנחנו אנשי מדע ואנחנו מאמינים במדע, וכאשר אנחנו רואים את הנתונים ואת המומחים מגיעים לפה, לוועדה, ומציגים בפנינו את הנתונים, אנחנו מבינים שבאמת החיסון הזה הוא חיסון מציל חיים, והוא לא מציל רק את החיים שלנו אלא גם את של הסובבים אותנו משום שכך אנחנו שומרים עליהם.

תמי סלע: אני רק אגיד שבתקנות יש הוראה לגבי מנועי חיסון, שזה מישהו שיש לו מניעה רוחבית להתחסן ויש לו אישור רפואי על זה, ואז הוא זכאי לבדיקות האלה חינם.

שרן השכל: נכון, בדיוק.

שרן השכל: כל מי שהוא מנוע חיסון ויש לו בעיה רפואית – כמובן שהבדיקות האלה מסובסדות.

שרן השכל: אני רוצה לסכם - -

קריאות: יש מישהו מהמל"ג.

שרן השכל: נכון, סליחה.

שרן השכל: תעלו בבקשה את עמרי גולן, נציג המל"ג.

שרן השכל: שלום עמרי, מה שלומך?

שרן השכל: נשמח אם תוכל להשיב לנו – היית אתנו לפני-כן?

שרן השכל: שמעת את הדברים?

מאי גולן: כן, כן, שמעתי את כל הדיון.

מאי גולן: אני מהלשכה המשפטית של המל"ג.

מאי גולן: אני רק מבקש לציין שאנחנו קיבלנו את הפנייה שנוגעת לתקנון של אותו מוסד, ועם קבלת הפנייה מיד פנינו למוסד כדי לקבל את התייחסותו.

מאי גולן: נציגי המוסד נמצאים אתנו כאן בדיון, ואני מציע שהם יציגו את עמדתם ולא אנחנו.

מאי גולן: אנחנו, מבחינתנו, קיבלנו את חוות הדעת ואנחנו בוחנים אותה מבחינה משפטית לגבי הסמכות להטיל קנסות וכולי.

מאי גולן: אז אם נציגי המוסד שנמצאים כאן רוצים להתייחס – עורכת הדין גילי שפר נמצאת אתנו בדיון.

תמי סלע: ולגבי הפרות אחרות שעלו פה?

תמי סלע: היו גם טענות על הפרות אחרות, על ה-84 שעות, האם הגיעו אליהם פניות?

שרן השכל: שלום גילי, נשמח אם תגיבי לדברים.

גילי שפר: שלום לכולם.

גילי שפר: אני אשמח להשיב, אני רוצה רק לשים את הדברים בקונטקסט הנכון להם כי נדמה לי שזה קצת נופח בצורה דמגוגית: אף מוסד להשכלה גבוהה לא מטיל קנסות ולא רואה את עצמו כגורם אוכף, וזה בוודאי לא נכון.

גילי שפר: אנחנו אוכפים כללי משמעת, בכל מוסד להשכלה גבוהה אוכפים כללי משמעת בהתאם לתקנות המשמעת, פועלות ערכאות משמעת, יש עבירות ועונשים בצדם.

גילי שפר: יש למשל עבירות, כמו שאמרה קודם תמי – עבירות אקדמיות, ויש עבירות בסגנון של שימוש רשלני במחשב, חנייה מפריעת תנועה, השחתת ספר ודברים מהסוג הזה, שהן עבירות מסוג מינהלי, שהאכיפה שלהן היא חיונית לצורך מרקם חיים אקדמי תקין בקמפוסים שיש בהם 5,000 ו-10,000 ו-20,000 סטודנטים בו-זמנית.

גילי שפר: צרכי השעה חייבו אותנו לדאוג לכך שאנשים יעטו מסכות וישמרו מרחק, ולא יעסקו בהפצת מחלת הקורונה כי יש מגיפה עולמית.

גילי שפר: שוטרים לא מסתובבים בקמפוסים ונותנים דוחות, ובמקרה כזה יושב בעל מוסד וממונה קורונה, שמוטלות עליהם חובות מכוח החוק לאכוף את הכללים האלה בתחומם, והדרך היחידה הנכונה והמתאימה היא באמצעות כללי המשמעת.

גילי שפר: ומה שעושים בחלק מהמוסדות זה הוראת שעה, הכניסו את כללי הקורונה כעבירות משמעת, ואמרו שמי שמפר אותן צפוי לבירור משמעתי.

גילי שפר: יש מקומות שבהם מטעמים של יעילות וגם במידה מסוימת כדי למנוע מסטודנטים שלא רוצים לעלות לוועדת המשמעת ולמנוע מהם לעלות לוועדת המשמעת, לאפשר להם לשלם קנס.

גילי שפר: זאת ברירת קנס ואף אחד לא מטיל קנס.

גילי שפר: אומרים לו: לא היית עם מסכה ואגב, בשום מקום לא תופסים מישהו בלי מסכה ומטילים עליו קנס או ברירת קנס, תמיד יש התראות רבות.

גילי שפר: ברוב המקומות יש שלוש פעמים שמתנהל רישום, ובפעם השלישית מתנהל הליך משמעתי.

גילי שפר: זה המצב, אין לנו ברירה.

גילי שפר: הצורך לבצע הרתעה ולגרום לסטודנטים לעטות מסכות הוא צורך בלתי נמנע.

גילי שפר: אין ברירה אחרת לכל המוסדות להשכלה גבוהה, הם צריכים לעסוק באכיפה וזאת הדרך.

גילי שפר: זו דרך שאין איתה שום בעיה משפטית.

גילי שפר: לדעתי, הרישום המשמעתי הוא רישום משמעתי כבכל פעולה אחרת או בכל התנהגות אסורה אחרת שסטודנט עושה ונמצא אשם, אז זה מתויק בתיק שלו.

גילי שפר: בחלק מהמקומות גם אין תיק אישי אבל בדרך כלל, כשיש תיק אישי ויש עניין משמעתי – זה מתויק בתיק.

גילי שפר: זה לא הולך עם האדם, זה לא רישום פלילי, זה לא קשור לדין הכללי.

גילי שפר: אני נתתי חוות דעת שאני לא רואה שום בעיה משפטית עם זה ואפילו להיפך, זה ממלא את החובות שמוטלות על המוסד מכוח החוק.

גילי שפר: זאת חוות הדעת שהעברנו למל"ג, וזאת דעתי.

תמי סלע: רק הערה לעניין הזה בלי להביע עמדה נחרצת וזה גם לא התפקיד שלנו, בסופו של דבר, לתת את חוות הדעת בעניין הזה, אם זה תקין או לא אבל כן יש פה מורכבות שעלתה בזמנו, כשגם נחקק החוק וגם בתקנות לגבי האכיפה – תסכימי איתי שהשחתת ספר ואי-עטית מסכה זה שונה כי זו סיטואציה שהיא דינמית, ולייצר פה אכיפה שוויונית שזה בין אוכלוסיות בין הקמפוסים השונים וגם בתוך הקמפוס – זה לא פשוט.

תמי סלע: בנושא של אכיפת קורונה – יש מינהלת אכיפה שקובעת לגבי אי-עטית מסכה למשל והיה נוהל לגבי מדיניות אכיפה, שצריך להסביר ולהזהיר ולהשתדל להימנע מקנסות על הדבר הזה, ויש באמת הוראה מיוחדת שלא יהיה רישום כי זה סוג עבירה שבאמת מיועדת לשפר את בריאות הציבור אבל היא לא פלילית כשלעצמה מבחינת ההתנהגות כי אין פה התנהגות עבריינית.

תמי סלע: אז אני אומרת שהאכיפה פה לא פשוטה, וההכשרה של ממונה קורונה – זה לא בטוח כי זה אדם אחד וכנראה הוא פועל באמצעות עוד אנשים.

תמי סלע: אז צריך מאוד להיזהר עם זה ולכן, חשוב לנו גם לשמוע פה את העמדה של המל"ג, שצריכה להיות אחידה בהקשר הזה, אחרי שהם יבחנו את כל ההיבטים.

תמי סלע: גם יש הוראה בחוק זכויות הסטודנט שצריך להיות הליך לפני שמטילים עונש על סטודנט.

תמי סלע: אני מבינה שפה זה יותר בעייתי מבחינת היעילות וההרתעה אבל עדין, החוק קובע לעניין הזה שלא בטוח שעבירה של ברירת קנס זה עונש תקין בהקשר המשמעתי של מוסדות להשכלה גבוהה.

שרן השכל: אני חייבת להסכים עם היועצת המשפטית של הוועדה בעניין הזה בהחלט, ואני כבר אומרת לכם שאני מבקשת בירור בעניין הזה, ולקבל את חוות הדעת המשפטית של המל"ג לעניין הזה כי יש פה הרבה שאלות מורכבות.

שרן השכל: אז בבקשה להעביר את זה אלינו בהקדם האפשרי.

שרן השכל: אנחנו נעבור להקראה.

שרן השכל: בבקשה.

תמי סלע: "תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך והוראות נוספות) (תיקון מס' 8), התשפ"ב-2021 בתוקף סמכותה לפי סעיפים 24,23,10,4 ו-25 לחוק סמכויות מיוחדות להתמודדות עם נגיף הקורונה החדש, ובהתקיים דחיפות כאמור בסעיף 4(ד)(3)לחוק, מתקינה הממשלה תקנות אלה: תיקון תקנה 12 - במקום ח' בטבת התשפ"ב (12 בדצמבר 2021) יבוא: ז' בשבט התשפ"ב (9 בינואר 2022).

תמי סלע: " שוב, אני חייבת לומר שהשימוש בחריג הדחיפות נעשה פה מטעמים בירוקרטיים.

תמי סלע: זאת אומרת, בגלל שלא מצליחים להגיע בזמן עם התקנות, ולא מהסיבות שחשבו עליהן כשקבעו את החריג הזה, וזה גם משפיע על מה שנאמר פה, על היכולת של הגורמים שזה חל עליהם להיערך.

שרן השכל: נכון.

שרן השכל: אפרת, הערה למשרד הבריאות – אנחנו מבקשים כמו בפעם הקודמת, להעביר את זה אלינו מספיק בזמן מראש על-מנת שנוכל לדון בכך לפני כן.

שרן השכל: עם כל הדברים האלה, אני רוצה להעלות את ההצעה להצבעה.

שרן השכל: מי בעד?

שרן השכל: מי נגד?

שרן השכל: בעד – הרוב

שרן השכל: נמנעים – אין

שרן השכל: ההצעה עברה פה אחד.

שרן השכל: אני בטוחה שמשרד הבריאות מברך על כך, נראה לי שזאת הייתה אחת ההצבעות הקלות שהיו עד כה בוועדת החינוך.

שרן השכל: תודה רבה לכל המשתתפים.

שרן השכל: תודה רבה לכל הנוכחים.

שרן השכל: אנחנו נתראה בתיקון התקנות הבאות.

שרן השכל: אני נועלת את הישיבה.

שרן השכל: תודה רבה לכולם.